open-index/open-wikipedia-markdown huggingface dataset:
३ निन्जास क्नुच्क्ले अप

**३ निन्जास क्नुच्क्ले अप** (अंग्रेज़ी: **[[:en:3 Ninjas Knuckle Up|3 Ninjas Knuckle Up]]**) एक १९९५ अमेरिकी-जापानी मार्शल आर्ट कॉमेडी फिल्म और फिल्मों की अगली कड़ी से ३ निन्जास और ३ निन्जास किक बैक। फिल्म द्वारा निर्देशित किया गया संग-ओके शिन।

फिल्म इसी वर्ष पहली फिल्म जारी किया गया था, १९९२ में गोली मार दी थी, लेकिन १९९५ तक जारी नहीं किया गया था।

## सारांश
रॉकी, कोल्ट और तुम तुम जिसका आरक्षण उन्हें बेदखल करना चाहता है, जो एक उद्योगपति द्वारा प्रदूषित है एक भारतीय समुदाय की मदद करने की कोशिश कर रहे हैं।

## कास्ट

### हिन्दी डबिंग कर्मचारी
* डब वर्ष रिहाई: ????
* मीडिया: ????
* द्वारा निर्देशित: ????
* अनुवाद: ????
* समायोजन: ????
* उत्पादन: ????
* डबिंग मीडिया रिलीज: ????

## सन्दर्भ

## बाहरी कड़ियाँ
* 

श्रेणी:अंग्रेज़ी फ़िल्में
श्रेणी:अमेरिकी फ़िल्में
श्रेणी:ब्रिटिश फ़िल्में
स्पेशल 26

***स्पेशल 26*** एक भारतीय बॉलीवुड फ़िल्म है। जिसका निर्देशन नीरज पांडे ने किया है। इस फ़िल्म में अक्षय कुमार, काजल अग्रवाल, जिमी शेरगिल, मनोज बाजपेयी, अनुपम खेर और दिव्या दत्ता मुख्य किरदार में है।

## पटकथा
फ़िल्म एक गुट से आरम्भ होती है जिसमें अजय (अक्षय कुमार), शर्मा (अनुपम खेर), जोगिंदर (राजेश शर्मा) और इक़बाल (किशोर कदम) काम करते हैं। यह एक ऐसा गुट जो नकली सीबीआई अधिकारीयों का भेस धर जगह-जगह रेड डालता हैं और फिर सारा माल लेकर उड़ जाता है। एक ऐसी ही रेड में नकली सीबीआई वाले सारा माल लेकर फुर्र हो जाते हैं और फंस जाता है असली पुलिस वाला रणवीर सिंह (जिमी शेरगिल)। रणवीर को जब इस बात का एहसास होता है कि उसे बेवक़ूफ़ बनाया गया है तब तक बहुत देर हो चुकी होती है। रणवीर को उसकी लापरवाही के लिए उसके पद से निलंबित कर दिया जाता है। रणवीर बार-बार ये कहता है कि उसकी कोई गलती नहीं है लेकिन उसकी एक नहीं सुनी जाती। फिर वो असली सीबीआई का सहारा लेता है ताकि वो इस नकली सीबीआई को पकड़ सके। रणवीर सिंह असली सीबीआई ऑफिसर वसीम (मनोज वाजपेयी) से वादा करता है कि वो इस नकली गुट को पकड़ने में जी जान लगा देगा। इस बीच नकली सीबीआई बनकर अजय और शर्मा अपनी रेड जारी रखते हैं और हर बार इसलिए बच जाते हैं क्योंकि जिनके घर में रेड पड़ती है वो इस डर से पुलिस में शिकायत दर्ज नहीं करवाते क्योंकि ऐसा करने से उनके काले धन की सच्चाई सबके सामने आ जाएगी। अजय और शर्मा ने मिलकर एक स्पेशल 26 की टीम बनाई जिसमें वसीम के भी कुछ लोग शामिल हो गये। रणवीर सिंह किसी तरह से शर्मा का पता लगाने में कामयाब हो जाता है। शर्मा अपना मुंह असली सीबीआई ऑफिसर वसीम के आगे खोल देता है और रोते हुए कहता है कि यह उसकी गलतियाँ थी लेकिन अब वह क्या कर सकता है। वसीम अजय को पकड़ने के लिए उसे कहता है कि यदि वह जीवित रहना चाहता है तो उसे अब वैसे ही करना होगा जैसा कार्यक्रम उन्होंने तय किया था। अजय और शर्मा स्पेशल 26 की टीम को अगले दिन का पूरा कार्यक्रम समझा देते हैं। इधर वसीम उस जौहरी के पास पहुँचता है जहाँ स्पेशल 26 की टीम छापा मारने वाली है। वहाँ से वो सब सामान दूसरी जगह विस्थापित करवा देते हैं और नकली समान रखकर अपने ही आदमियों को वहाँ के क्रमचारियों के रूप में नियुक्त कर देता है। इधर अजय और शर्मा अपनी स्पेशल 26 टीम को विशेष बस से वहाँ उस जौहरी की दुकान पर भेज देते हैं जहाँ छापा मारना है और सलाह देते हैं कि बस से तब तक मत उतरना जब तक वो वहाँ नहीं पहुँच जाते। बस के काफी देर तक वहाँ रुके रहने के पश्चात पता चलता है कि अजय और शर्मा ने उस दुकान को लूट लिया है जहाँ वसीम ने जौहरी की दुकान का सामान रखवाया था।

## कलाकार
* अक्षय कुमार - अजय सिंह/ए॰ के॰ वर्धान
* मनोज बाजपेयी - वसीम खान
* काजल अग्रवाल - प्रिया
* अनुपम खेर - पी॰ के॰ शर्मा
* जिमी शेरगिल - रणवीर सिंह
* दिव्या दत्ता - शांति
* खराज मुखर्जी - सीबीआय अधिकारी मुखर्जी
* राजेश शर्मा - जोगिन्द्र
* किशोर कदम - इकबाल
* नीरू बाजवा - "गोरे मुखड़े पे" गाने में केमियो
* दीपराज राणा - राहुल
* नीतू सिंह - वसीम की पत्नी 

## संगीत
*स्पेशल 26* के संगीत के रूप में एम॰ एम॰ कीरवानी द्वारा रचित पाँच गीत हैं एवं एक गाना (*गोरे मुखड़े*) हिमेश रेशमिया द्वारा रचित है। फ़िल्म का के गीत इरशाद कामिल और सब्बीर अहमद द्वारा लिखे गये हैं। अलबम के सभी अधिकार टी-सिरीज के पास हैं। 

## सन्दर्भ

## बाहरी कड़ियाँ
* 

श्रेणी:भारतीय फ़िल्में
श्रेणी:2013 में बनी हिन्दी फ़िल्म
कोरदियेरा डारविन

**कोरदियेरा डारविन** (Cordillera Darwin) दक्षिण अमेरिका की ऐन्डीज़ पर्वतमाला की सबसे दक्षिणी श्रेणी है। यह तिएर्रा देल फ़ुएगो द्वीपसमूह के इस्ला ग्रान्दे दे तिएर्रा देल फ़ुएगो द्वीप के दक्षिणपश्चिमी भाग में स्थित है और पूरी तरह चिली देश में आती है। यह एक विस्तृत बर्फ़क्षेत्र से घिरा हुआ है।

## विवरण
तिएर्रा देल फ़ुएगो के सबसे बड़े पर्वत इसी श्रेणी का हिस्सा हैं और इनमें डारविन पर्वत शामिल है। कोरदियेरा डारविन का हिमक्षेत्र २,३०० वर्ग किमी तक फैला हुआ है और पूर्व में सारमियेन्तो पर्वत से पश्चिम में येन्देगाइआ घाटी तक चलने वाली शृंखला को ढेंपे हुए रहता है। यहाँ बहुत-सी हिमानियाँ (ग्लेशियर) भी चलते हैं, जिनमें मारिनेल्ली हिमानी प्रसिद्ध है।

## इन्हें भी देखें
*डारविन पर्वत (ऐन्डीज़)
*तिएर्रा देल फ़ुएगो
*ऐन्डीज़ पर्वतमाला

## सन्दर्भ


श्रेणी:ऐन्डीज़
श्रेणी:चिली के पर्वत
कैथरीन, वेल्स की राजकुमारी

**कैथरीन, वेल्स की राजकुमारी** (कैथरीन एलिजाबेथ "केट"; पूर्वकुलनाम: मिडलटन, जन्म 9 जनवरी 1982), विलियम, वेल्स के राजकुमार की पत्नी हैं। विलियम सोलह स्वतंत्र सार्वभौम राज्यों की राजगद्दी की उत्तराधिकारियों की पंक्ति में पहले स्थान पर हैं। विलियम के उत्तराधिकार पर कैथरीन राजमहिषी बन जाएँगी।

## जीवनी
कैथरीन का पालन-पोषण न्यूबरी, बर्कशायर, इंग्लैंड, के पास स्थित चैपल रो गाँव में हुआ था। इन्होंने स्कॉटलैंड के सेंट एंड्रयूज विश्वविद्यालय से कला इतिहास में अध्ययन किया जहाँ इनकी मुलाकात 2001 में तब के वेल्स के राजकुमार विलियम से हुई। दोनों की सगाई की घोषणा 16 नवम्बर 2010 को हुई तथा अगले वर्ष 29 अप्रैल के दिन दोनों का विवाह लंदन के वेस्टमिंस्टर एब्बी में संपन्न हुआ। इस विवाह समारोह की तैयारी और स्वयं इस अवसर ने मीडिया का काफी ध्यान आकर्षित किया।

कैथरीन द्वारा ब्रिटिश फैशन पर एक बड़ा असर पड़ा है जिसे *"केट मिडिलटन इफेक्ट"* (हिन्दी: "केट मिडिलटन प्रभाव") कहा गया है। इन्हें 2012 में टाइम पत्रिका द्वारा दुनिया में 100 सबसे प्रभावशाली लोगों में से एक के रूप में चयनित किया गया। 

3 दिसम्बर 2012 के दिन सेंट जेम्स पैलेस ने घोषणा की कि डचेस माँ बनने वाली हैं। 22 जुलाई 2013 को डचेस को प्रारंभिक प्रसव के साथ अस्पताल में भर्ती किया गया, जहाँ इन्होंने 16:24 ब्रिटिश ग्रीष्मकालीन समय पर 8 पाउंड 6 औंस (3.80 किलो) वजन वाले एक लड़के को जन्म दिया।

## इन्हें भी देखें

*ब्रिटिश राजपरिवार
*विलियम, वेल्स के राजकुमार
*वेल्स के राजकुमार जॉर्ज
*वेल्स की राजकुमारी शार्लट
*वेल्स के राजकुमार लुइस

## सन्दर्भ

## बाहरी कड़ियाँ

श्रेणी:1982 में जन्मे लोग
श्रेणी:जीवित लोग
श्रेणी:विकिपरियोजना ब्रिटिश राजशाही
श्रेणी:अंग्रेज़ लोग
श्रेणी:विंडसर राजघराना
श्रेणी:ब्रिटिश राजतंत्र
महान विभाजक पर्वतमाला

**महान विभाजक पर्वतमाला** (अंग्रेज़ी: Great Dividing Range, ग्रेट डिवाइडिंग रेन्ज) या **पूर्वी ऊच्चभूमि** (Eastern Highlands, ईस्टर्न हाएलैन्ड्ज़) ऑस्ट्रेलिया की सबसे बड़ी पर्वतमाला है और दुनिया की तीसरी सबसे लम्बी ग़ैर-समुद्री पर्वतमाला है। यह पूर्वोत्तर क्वीन्ज़लैंड राज्य के तट से परे स्थित डाउअन द्वीप से लेकर दक्षिण दिशा में ३,५०० किमी तक न्यू साउथ वेल्ज़ और विक्टोरिया राज्यों तक चलती है। महान विभजक पर्वतमाला की चौड़ाई भिन्न स्थानों में १५० किमी से ३०० किमी के बीच है। ऑस्ट्रेलिया की कई नदियाँ इसी पर्वतमाला से उत्पन्न होती हैं, जिसमें डारलिंग नदी भी शामिल है। इसकी कई उपशृंखलाएँ हैं, जिनमें स्नोई पहाड़ियाँ (Snowy Mountains) एक है। ऑस्ट्रेलिया का सबसे बुलन्द पहाड़, २,२२८ मीटर ऊँचा कोज़ीओस्को पर्वत (Mount Kosciuszko), इसी स्नोई शृंखला में स्थित है।

## इन्हें भी देखें
* डारलिंग नदी
* स्नोई पहाड़ियाँ

## सन्दर्भ


श्रेणी:ऑस्ट्रेलिया की पर्वतमालाएँ
श्रेणी:ऑस्ट्रेलिया के पर्वत
*
प्लेस्टेशन ३

***प्लेस्टेशन ३*** एक घरेलू वीडियो गेम कंसोल है जिसका निर्माण सोनी कंप्यूटर इंटरटेनमेंट द्वारा किया गया है। यह प्लेस्टेशन २ की अगली पीढ़ी है और प्लेटेशन श्रृंखला में अहम् कड़ी है।

## इतिहास
16 मई 2005 को सोनी ने इसका खुलासा किया। इसके विशेषता के बारे में 2006 में बताया गया। जिसमें 20 जीबी और 60 जीबी का यह उपकरण $499 (€499) और $599 (€599) की कीमत तय की गई थी। इन दोनों का खुलासा 11 नवम्बर 2006 और 17 नवम्बर 2006 में किया गया। 6 सितम्बर 2006 में सोनी इसे बाजार में उतारने वाला था। लेकिन जिससे इसका निर्माण होता है। उस तत्व की कमी पड़ने के कारण इसे बाजार में आने में मार्च 2007 तक का समय लग गया।

## हार्डवेयर
### तकनीकी जानकारी
यह ब्लू-रे, डीवीडी और सीडी के अलावा अन्य वैकल्पिक माध्यम का उपयोग करता है। इसमें स्मृति 20 और 60 जीबी की है। इसका आकार 500 जीबी तक हो सकता है। 
## सन्दर्भ

## बाहरी कड़ियाँ
;आधिकारिक जालस्थल
* एशिया
* ऑस्ट्रेलिया

श्रेणी:2010 के दशक का खिलौना
श्रेणी:घरेलू वीडियो गेम कंसोल
श्रेणी:सोनी कंसोल
फिरोजुद्दीन मीर

**अनिश  ठाकुर** एक ऐसे भारतीय हैं जो वर्तमान समय में दुनिया के सबसे उम्रदराज व्यक्ति हैं। एक सरकारी दस्तावेज के अनुसार उनकी जन्म तिथि 10 मार्च 1872 है। इस हिसाब से उनकी उम्र 141 साल है। दैनिक जागरण ने 23 जुलाई 2013 जुलाई को प्रकाशित समाचार में बताया कि मीर के दावे की जाँच शीघ्र ही गिनीज बुक ऑफ व‌र्ल्ड रिकॉ‌र्ड्स करेगा। अभी तक सबसे अधिक उम्र का रिकार्ड एक जापानी महिला मिसाओ ओकावा के नाम पर दर्ज़ है जो 115 वर्ष की हैं।

**कश्मीर लाइफ** पत्रिका की 17 दिसम्बर 2012 को प्रकाशित एक रिपोर्ट के अनुसार उन्हें अब बहुत कम दिखाई देता है और वे अपने परिजनों की सहायता से ही चल फिर पाते हैं। मीर ने ही इस पत्रिका को बताया कि वह अविभाजित भारत के कराची शहर में फल और मेवा बेचने का धन्धा करते थे। 1890 में उनका निकाह हुआ और बीसवीं सदी के आते-आते उनकी पहली पत्नी चल बसीं।

पहली बीबी की मौत के बाद वे कश्मीर आ गये और उड़ी जिले के बिहजामा स्थित अपने पुश्तैनी मकान में आकर रहने लगे। बाद में उन्होंने चार शादियाँ और कीं। उनकी पाँचवीं पत्नी मिसरा की उम्र 80 साल है जो अभी जीवित है। इस प्रकार वे अपनी मौजूदा पत्नी से साठ साल बड़े हैं।

मीर का मानना है कि अत्याधुनिक तकनीक के बावजूद आज आम आदमी के जीवन में शान्ति कम और उलझनें ज्यादा हैं। लोगबाग एक दूसरे से मेलजोल रखने के बजाय दूर होने लगे हैं। इससे पहले जापान के ही 116 वर्षीय जिरोमॉन किमूरा दुनिया के सबसे उम्रदराज व्यक्ति थे जिनका पिछले महीने ही निधन हुआ था।

**दैनिक भास्करडॉटकॉम** की एक खबर के मुताबिक मीर सबसे उम्रदराज जीवित शख्स के अलावा सबसे लम्बी उम्र जीने का खिताब भी अपने नाम कर सकते हैं। दैनिक भास्कर के अनुसार सबसे ज्यादा समय तक जीने का रिकॉर्ड किसी फ्रांसीसी महिला जीने कामेंट के नाम दर्ज़ है जिसकी मौत 1997 में 122 साल की उम्र में हुई थी। मीर सिर्फ पहाड़ी भाषा बोल सकते हैं। 
## सन्दर्भ

 
## बाहरी कड़ियाँ
*भारतीय है दुनिया का सबसे उम्रदराज व्यक्ति! - दैनिक जागरण हिन्दी न्यूज़
*भारत के पास है दुनिया का सबसे बुजुर्ग शख्स! - दैनिक भास्करडॉटकॉम 
## इन्हें भी देखें
*''Unbeaten At 142 ?'' - Posted by Kashmir Life on December 17, 2012
*[गिनीज़ बुक ऑफ वर्ल्ड रिकॉर्ड्स की अधिकृत साइट](https://web.archive.org/web/20130711070804/http://www.guinnessworldrecords.com/world-records/1/oldest-person-(male))

श्रेणी:जीवित लोग
श्रेणी:1872 में जन्मे लोग
अकोंकागुआ

**आकोंकागुआ** या **आकोंकाग्वा** (Aconcagua) दक्षिण अमेरिका की ऐन्डीज़ पर्वतमाला का सबसे ऊँचा पहाड़ है। यह एशिया से बाहर विश्व का सबसे ऊँचा पर्वत भी है, हालांकि एशिया के हिमालय इतने ऊँचे हैं कि आकोंकागुआ का स्थान केवल विश्व के १०वें सबसे ऊँचे पर्वत पर आता है। आकोंकागुआ चिली और आरजेन्टीना देशों की सरहद पर स्थित है, हालांकि इसका शिखर आरजेन्टीना की भूमि पर पड़ता है।

## नामोत्पत्ति
अकोंकागुआ के नाम के स्रोत को लेकर विद्वानों में विवाद है। कुछ के अनुसार यह चिली के इस भाग के मापूचे नामक मूल निवासी समुदाय की भाषा से आया है और उस बोली के 'आकोंका हुए' (Aconca Hue) का परिवर्तित रूप है। इसका अर्थ 'दूसरी तरफ़ से आने वाला/वाली' है और यह आधुनिक अकोंकागुआ नदी के लिये इस्तेमाल होता था। अन्य विशेषज्ञ कहते हैं कि यह केचुआ भाषा के 'आकोन काउआक' (Ackon Cahuak, अर्थ: पत्थर का पहरेदार) या 'आंको काउआक' (Anco Cahuac, अर्थ: सफ़ेद पहरेदार) से उत्पन्न हुआ है। एक अन्य सम्भावना यह भी है कि यह आयमारा भाषा के 'जान्कू कावा' (Janq'u Q'awa, अर्थ: सफ़ेद तंग घाटी या सफ़ेद झरना) से आया है।

## चढ़ाई
पर्वतारोहण मानकों के हिसाब से अकोंकागुआ पर चढ़ना कई अन्य ऊँचे शिखरों पर विजय पाने से आसान माना जाता है। यह एक प्रमुख नगर के पास है, इस तक पहुँचना आसान है, इसपर चढ़ने के लिए कोई विशेष तैयारी की ज़रूरत नहीं क्योंकि मार्ग अन्य पर्वतों कि तुलना में सीधासाधा है, हालांकि इसपर कभी-कभी केवल १०० किमी दूर स्थित प्रशांत महासागर से आई नमी अचानक भारी बर्फ़बारी का रूप ले सकती है और कभी-कभी तेज़ हवाओं वाले तूफ़ान भी आ धमकते हैं। अनुमान लगाया गया है कि लगभग १०० लोग इस पर्वत को चढ़ने में अपनी जाने गवाँ चुके हैं।

## इन्हें भी देखें
*ऐन्डीज़ पर्वतमाला

## सन्दर्भ


श्रेणी:ऐन्डीज़
श्रेणी:अर्जेण्टीना के पर्वत
श्रेणी:चिली के पर्वत
श्रेणी:सप्तचोटी
पूर्व तुर्किस्तान

**पूर्वी तुर्किस्तान** (उइग़ुर: , शर्क़ी तुर्किस्तान; अंग्रेज़ी: East Turkestan) मध्य एशिया का एक ऐतिहासिक इलाक़ा है जिसमें तारिम द्रोणी और उइग़ुर लोगों की पारम्परिक मातृभूमि के अन्य क्षेत्र सम्मिलित हैं। इस क्षेत्र का मध्य एशिया के उज़बेकिस्तान, किर्गिज़स्तान, काज़ाख़स्तान जैसे अन्य तुर्क क्षेत्रों से गहरा धार्मिक, सांस्कृतिक और सामाजिक सम्बन्ध रहा है। वर्तमानकाल में इस क्षेत्र पर जनवादी गणतंत्र चीन का नियंत्रण है और उसने इसे शिंजियांग नामक राज्य में गठित किया है हालांकि यहाँ अलगाववादी भावना समय-समय पर तीख़ी होती रहती है। चीन 'पूर्वी तुर्किस्तान' नाम का विरोध करता है। २०वीं सदी में दो बार 'पूर्व तुर्किस्तान गणतंत्र' नामक राष्ट्र भी स्थापित हो चुका है - प्रथम पूर्व तुर्किस्तान गणतंत्र १९३३-१९३४ काल में काश्गर शहर में केन्द्रित था और द्वितीय पूर्व तुर्किस्तान गणतंत्र १९४४-१९४९ काल में पूर्वी तुर्किस्तान के उत्तरी क्षेत्र में सोवियत संघ की सहायता से चला।

## इन्हें भी देखें
*शिंजियांग
*उइग़ुर साम्राज्य
*तुर्क लोग

## सन्दर्भ


श्रेणी:मध्य एशिया का इतिहास
श्रेणी:शिंजियांग
दौलत बेग ओल्दी

**दौलत बेग ओल्दी** भारत के जम्मू व कश्मीर राज्य के लद्दाख़ प्रदेश में स्थित एक स्थान है। यहाँ भारत की एक सैनिक चौकी है और यह ऐतिहासिक रूप से भारत और पूर्वी तुर्किस्तान के बीच के व्यापारिक मार्ग पर एक पड़ाव हुआ करता था। यह लद्दाख और मध्य एशिया के बीच ऐतिहासिक व्यापार मार्ग पर है, जो क़ाराक़ोरम दर्रा तक पहुंचने से पहले अंतिम शिविर का निर्माण करता है। इसे सुल्तान सईद खान ("दौलत बेग") के नाम पर रखा गया है, जो लद्दाख और कश्मीर के आक्रमण के बाद अपनी वापसी की यात्रा पर यहां आए थे। इस से ठीक दक्षिण में पूर्व से पश्चिम बहने वाली चिपचप नदी गुज़रती है। दौलत बेग ओल्दी के नाम का परिवर्णी (ऐक्रोनिम) बनाकर इसे कभी-कभी **डी॰बी॰ओ॰** भी कहा जाता है।

## नामोपत्ति
माना जाता है कि १६वीं सदी में तुर्किस्तान के यारकन्द शहर का एक धनवान, दौलत बेग () यहाँ से निकल रहा था लेकिन काराकोरम दर्रे से उतरने के बाद उसने यहाँ दम तोड़ दिया। 'दौलत बेग ओल्दी' का मतलब है 'दौलत बेग की मृत्यु हो गई है'। कहते हैं कि उसे अपने ख़ज़ाने के साथ यहीं दफ़ना दिया गया है लेकिन आजतक कोई उसकी क़ब्र नहीं ढूंढ पाया है।

## विवरण
दौलत बेग ओल्दी ५,१०० मीटर (१६,७०० फ़ुट) की ऊँचाई पर काराकोरम पर्वतमाला के सुदूर पूर्वी छोर पर भारत-चीन सरहद से ८ किमी दक्षिण में और चीन-अधिकृत अक्साई चिन क्षेत्र और लद्दाख़ के अन्य भाग के बीच की वास्तविक नियंत्रण रेखा से ९ किमी पश्चिमोत्तर में स्थित है। सियाचेन ग्लेशियर को छोड़कर यह भारत का उत्तरतम स्थाई सैनिक अड्डा है। यहाँ से कुछ दक्षिण में मुरगो नामक भारतीय गाँव है जहाँ मिश्रित तिब्बती-दर्दी मूल के बलती समुदाय के लोग रहते हैं जो ख़ुबानी उगाने और याक-पालन से गुज़ारा करते हैं। सर्दियों में यहाँ तापमान -३० सेन्टीग्रेड तक गिर जाता है। २००१ में भारत ने घोषणा करी कि वह लेह से दौलत बेग ओल्दी तक एक पक्की सड़क बना रहा है। २०१३ में चीनी फ़ौज ने सीमा लांघकर इस स्थान से कुछ दूरी तक घुसपैठ करी जिसका भारत ने विरोध करा।

## इन्हें भी देखें
*क़ाराक़ोरम दर्रा
*राष्ट्रीय राजमार्ग २१९ (चीन)
*अक्साई चिन

## सन्दर्भ


श्रेणी:लद्दाख़
श्रेणी:लद्दाख़ के नगर
क़ाराक़ोरम दर्रा

**क़ाराक़ोरम दर्रा** काराकोरम पर्वतमाला में भारत के जम्मू व कश्मीर राज्य और जनवादी गणतंत्र चीन द्वारा नियंत्रित शिंजियांग प्रदेश के बीच ४,६९३ मीटर (१५,३९७ फ़ुट) की ऊँचाई पर स्थित एक पहाड़ी दर्रा है। यह लद्दाख़ के लेह शहर और तारिम द्रोणी के यारकन्द क्षेत्र के बीच के प्राचीन व्यापिरिक मार्ग का सबसे ऊँचा स्थान है।

## शब्दोत्पत्ति
तुर्की भाषाओं में 'क़ारा क़ोरम' का मतलब 'काला बाजरा (छोटे कंकड़)' होता है।

## विवरण
यह दर्रा अत्यंत ऊँचाई पर है और दूर-दूर तक कोई वनस्पति नहीं उगता जिस से यहाँ से गुज़रते कारवानों में बहुत से जानवर दम तोड़ देते थे। इस कारण राह पर जानवरों की हड्डियाँ बिखरी रहती थीं। लेह जाते हुए इस दर्रे से दक्षिण में लगभग ५,३०० मीटर (१७,४०० फ़ुट) की ऊँचाई पर देपसंग मैदान है। यह मैदान भी वनस्पति रहित है और इसे पार करने में तीन दिन लग जाया करते थे। उत्तर में रास्ता थोड़ा कम कठिन था और कम ऊँचाई वाले सुगेत दावन दर्रे को पार करके काराकाश नदी के किनारे स्थित शायदुल्ला पहुँचा जाता था जहाँ जानवरों के चरने के लिये बहुत घास थी।

कराकोरम दर्रे पर एक संभावित चीन-भारत-पाकिस्तान त्रिबिन्दु को 1963 में चीन और पाकिस्तान के बीच ट्रांस काराकोरम ट्रैक्ट  के संबंध में संदर्भित किया गया है, लेकिन भारत उस संधि के पक्ष में नहीं था और न ही किसी त्रिबिन्दु समझौते पर। संपूर्ण सियाचिन ग्लेशियर, सॉल्टोरो रिज (सिया ला, बिलाफोंड ला, ग्योंग ला, याराम ला (6,100 मी), और चुलुंग ला (5,800 मी।)  सहित सभी प्रमुख दर्रे और ऊंचाइयों के साथ, 1984 से भारत का प्रशासन (वर्तमान में लद्दाख के केंद्र शासित प्रदेश के हिस्से के रूप में) के अंतर्गत रहा है। वर्तमान डे फैक्टो त्रिबिन्दु सियाचिन मुज़ताग़ में इंदिरा कोल के पास से लगभग 100 किमी पश्चिम में है, जहां भारतीय और पाकिस्तानी सेना के बीच एक्चुअल ग्राउंड पोजिशन लाइन चीन के साथ सीमा पर मिलती है।

क़ाराक़ोरम दर्रा दो पहाड़ो के बीच के कन्धे पर स्थित है। यहाँ तापमान बहुत गिरता है और तेज़ हवाएँ चलती हैं लेकिन यही तीव्र हवाएँ यहाँ हिम नहीं टिकने देती, जिस वजह से यह अधिकतर बर्फ़मुक्त रहता है। फिर भी समय-समय पर बर्फ़बारी होती रहती है। इसकी चढ़ाई कठिन नहीं मानी जाती और हिममुक्त होने से इसे सालभर प्रयोग में लाया जा सकता है। भारत-चीन तनाव के कारण यह दर्रा वर्तमान में आनेजाने के लिए बंद है। वर्तमान डे फैक्टो यात्रा सियाचिन मुजतघ में इंदिरा कॉल के पास से लगभग 100 किमी पश्चिम में है, जहां भारतीय और पाकिस्तानी सेना के बीच वास्तविक ग्राउंड पोजिशन लाइन चीन के साथ सीमा पर मिलती है।

## इन्हें भी देखें
*यारकन्द ज़िला
*दौलत बेग ओल्दी

## सन्दर्भ


श्रेणी:भारत के पहाड़ी दर्रे
श्रेणी:चीन के पहाड़ी दर्रे
श्रेणी:काराकोरम
श्रेणी:भारत-चीन सीमा
श्रेणी:काराकोरम के प्रमुख दर्रे
देपसंग मैदान

**देपसंग मैदान** (Depsang Plains) भारत के जम्मू व कश्मीर के पूर्वी भाग में लद्दाख़ क्षेत्र और चीन-अधिकृत अक्साई चिन क्षेत्र की सीमा पर स्थित एक ऊँचा मैदानी इलाक़ा है। १९६२ के भारत-चीन युद्ध के दौरान चीन ने इसपर कुछ दिनों के लिये क़ब्ज़ा कर लिया था लेकिन फिर अपनी सेना हटा ली। वर्तमान में यह चीन और भारत के बीच विवादित है। चीन ने पूर्वी भाग पर क़ब्ज़ा किया हुआ है और उसे अपना हिस्सा बताता है, जबकि भारत ने पश्चिमी भाग पर नियंत्रण किया हुआ है और पूरे देपसंग मैदान को अपना हिस्सा बताता है।

## चीन-भारत सीमा विवाद
1958 से पहले भारत के इंटेलिजेंस ब्यूरो के गश्ती दल डिप्संग मैदानों में चीनी गतिविधि के संकेत दे चुके थे। हालांकि, ब्यूरो प्रमुख बी.एन. मुलिक ने कहा है कि "चीनी 1960 तक 1960 तक डेपसांग मैदानों में नहीं आए थे।" 

डेपसांग मैदानों में चीनी दावे की रेखाएं 1956 से अलग-अलग हैं। मनोज जोशी के अनुसार, सीमा सीमांकन की कमी चीन को इस क्षेत्र में अपनी सलामी कटाई के साथ आगे बढ़ने की अनुमति देती है।

### 1962 का युद्ध
1962 भारत-चीन युद्ध के डेपसांग मैदानों में दो दिन, 20–21 अक्टूबर 1962 तक चले थे। इस क्षेत्र में चीनी सेना वर्तमान दिन तियानवेन्डियन क्षेत्र में प्वाइंट 5243 पर आधारित थी। भारत की "फॉरवर्ड पॉलिसी" के अनुसार स्थापित की गई भारतीय पोस्ट, जम्मू और कश्मीर मिलिशिया (बाद में लद्दाख स्काउट्स) की 14 वीं बटालियन द्वारा संचालित की गई थीं, और ज्यादातर एक पलटन या एक खंड की ताकत थीं। 

### बाद में टकराव
अप्रैल 2013 में, चीनी पीपल्स लिबरेशन आर्मी सैनिकों ने डेपसांग बुल्गे के मुहाने पर एक अस्थायी शिविर स्थापित किया, जहाँ राकी नाला और डेपसांग नाला मिलते हैं, यह दावा करते हैं कि यह चीनी क्षेत्र है। लेकिन, तीन सप्ताह के गतिरोध के बाद, वे भारत के साथ एक कूटनीतिक समझौते के परिणामस्वरूप वापस चले गए। 2015 में चीन ने बर्ट्स के पास एक वॉच टॉवर स्थापित करने की कोशिश की। [60] [61] देपसांग के लिए कोई भी खतरा भारत के DS-DBO सड़क को प्रभावित करता है। [९] शुरुआत में भारत ने एसएसएन में लगभग 120 टैंक लगाए थे, और पिछले कुछ वर्षों में यह संख्या बढ़ी है।

2020 चीन-भारत गतिरोध के दौरान, डेपसांग बुल को फिर से उन क्षेत्रों में से एक के रूप में उल्लेख किया गया था जहां चीन ने अपने दावों को बढ़ाया था। यह पता चला कि चीनी सैनिक 2017 के बाद से भारतीय गश्त को राकी नाला घाटी के पास "टोंटी" नामक स्थान के पास आगे बढ़ने से रोक रहे थे। [62] फरवरी 2021 में पैंगॉन्ग झील में गतिरोध के समाधान के बाद, यह बताया गया कि चीन ने डिप्संग में अपने पदों को मजबूत करना शुरू कर दिया है। [63] कई मीडिया आउटलेट ने बताया कि यह भारत के लिए 250 - 900 वर्ग किलोमीटर क्षेत्र का नुकसान हुआ।  डेपसांग में LOP (पैट्रोलिंग की लाइन) LAC (लाइन ऑफ एक्चुअल कंट्रोल) के पश्चिम में ज्यादा है। भारतीय गश्ती दल पहले डिप्संग में एलओपी (गश्त बिंदु 10-13) तक जाते हैं जो 250 वर्ग किमी के क्षेत्र को नुकसान पहुंचाता है,  लेकिन एलएसी बिंदु को ध्यान में रखते हुए (जैसा कि सेना के नक्शे पर चिह्नित किया गया है), यह एक है 900 वर्ग किमी का नुकसान।

## इन्हें भी देखें
*दरबुक-श्योक-डीबीओ मार्ग
*अक्साई चिन
*क़ाराक़ोरम दर्रा
*कोंगका दर्रा

## सन्दर्भ

श्रेणी:भारत के क्षेत्रीय विवाद
श्रेणी:चीन के क्षेत्रीय विवाद
श्रेणी:जम्मू और कश्मीर का भूगोल
श्रेणी:जम्मू और कश्मीर की स्थलाकृतियाँ
शायदुल्ला

**शायदुल्ला** या **शाहीदुल्लाह** (उइग़ुर: ; अंग्रेज़ी: Xaidulla या Shahidulla) काराकाश नदी के किनारे स्थित एक स्थान है। यहाँ भारत के लद्दाख़ क्षेत्र से काराकोरम दर्रा पार करके पूर्व तुर्किस्तान में तारिम द्रोणी के शहरों को आने वाले व्यापारिक कारवान ठहरकर खेमे लगाया करते थे। वर्तमान काल में राजनैतिक दृष्टि से यह जनवादी गणतंत्र चीन द्वारा नियंत्रित शिंजियांग राज्य के दक्षिणपश्चिमी भाग में पड़ता है और काश्गर से तिब्बत जाने वाली सड़क के किनारे स्थित है। यह मज़ार नामक बस्ती से २५ किमी पूर्व, बाज़ार दारा से १३९ किमी पश्चिम और काराकोरम दर्रे से ११० किमी उत्तर में है। यहाँ कश्मीर के महाराजा ने एक क़िला भी बनवाया था।

## इन्हें भी देखें
*काराकोरम दर्रा
*काश्गर
*दौलत बेग ओल्दी

## सन्दर्भ


श्रेणी:शिंजियांग
शिमशाल

**शिमशाल** (, Shimshal) पाक-अधिकृत कश्मीर के गिलगित-बलतिस्तान क्षेत्र के हुन्ज़ा-नगर ज़िले की गोजाल तहसील में स्थित एक गाँव है। यह ३,१०० मीटर की ऊँचाई पर बसा हुआ है और हुन्ज़ा वादी की सबसे ऊँची बस्ती है। शिमशाल गाँव में वाख़ी भाषा बोलने वाले लगभग २,००० लोग रहते हैं जो शिया धर्म की इस्माइली शाखा के अनुयायी हैं। यहाँ पहुँचना बहुत कठिन हुआ करता था लेकिन अक्टूबर २००३ के बाद पस्सू से यहाँ सड़क बनाकर इसे काराकोरम राजमार्ग से जोड़ दिया गया।

## शिमशाल दर्रा
गावँ से ऊपर ४,७३५ मीटर ऊँचा शिमशाल दर्रा स्थित है। यह सिन्धु नदी और मध्य एशिया की तारिम नदी के जलसम्भर क्षेत्रों के बीच स्थित है। किसी ज़माने में हुन्ज़ा से आने वाले डाकू इस दर्रे से गुज़रकर लेह-यारकन्द मार्ग पर भारत और पूर्व तुर्किस्तान के बीच चलने वाले व्यापारिक क़ाफ़िलों पर हमला किया करते थे। यहाँ एक छोटा-सा दुर्ग भी बना हुआ था जिसका प्रयोग कभी तो यह डाकू और कभी हुन्ज़ा-नरेश के सैनिक किया करते थे। आजकल यहाँ पर्यटकों के लिए एक याक-धवन प्रतियोगिता आयोजित की जाती है। इस दर्रे के पार शिमशाल ब्रल्दु नदी की वादी है जो शक्सगाम नदी की एक उपनदी है।

## स्थानीय पर्वत व हिमानियाँ
शिमशाल के इर्द-गिर्द कई बुलन्द पर्वत खड़े हैं जिनमें दिस्तग़िल सर ( Destaghil Sar, ७८८५ मीटर), ओदवेर सर (Odver Sar, ६३०३ मी), मिंगलिक सर (Minglik Sar, ६१५० मी), लुपग़र सर (Lupghar Sar, ७२०० मी), यज़ग़िल सर (Yazghil Sar, ६००० मी) और कनजुत सर (Kunjut Sar) शामिल हैं। इस क्षेत्र में कई हिमानियाँ (ग्लेशियर) भी मौजूद हैं जिनमें मलंगुधी, यज़ग़िल, ख़ुरदोपिन, ब्रल्दु, ओदवेर और वेर झ़रव जाने-माने हैं। इन नामों में बिन्दुयुक्त 'ख़', बिन्दुयुक्त 'ग़' और बिन्दुयुक्त 'झ़' के उच्चारणों पर ध्यान दें। इतने पर्वतों, हिमानियों और दर्रों से घिरे होने के कारण स्थानीय शिमशाली लोग पर्वतारोहण में माहिर माने जाते हैं और काराकोरम शृंखला पर चढ़ने वाले उन्हें मार्गदर्शन के लिये अक्सर साथ ले लेते हैं।

## सम्बन्धित चित्र

File:YakRace.jpg|शिमशाल में याकों की दौड़
File:Summer in Shimshal.JPG|ग्रीष्मऋतु में लहलहाती फ़सल
File:Shimshal Winter.jpg|शीतऋतु में बर्फ़ढकी शिमशाल वादी


## इन्हें भी देखें
* हुन्ज़ा-नगर ज़िला

## सन्दर्भ

श्रेणी:पाकिस्तान प्रशासित कश्मीर
श्रेणी:हुन्ज़ा-नगर ज़िला
श्रेणी:गिलगित-बल्तिस्तान
प्रताप सहगल

**प्रताप सहगल** हिन्दी के कवि, नाटककार, कहानीकार और आलोचक हैं।
## व्यक्तिगत जीवन
प्रताप सहगल का जन्म 10 मई 1945, झंग, पश्चिम पंजाब (अब पाकिस्तान) में हुआ। इन्होने हिन्दी विषय से स्नातकोत्तर की शिक्षा प्राप्त कर ज़ाकिर हुसैन स्नातकोत्तर (सांध्य) महाविद्यालय (दिल्ली विश्वविद्यालय) के हिन्दी विभाग में प्राध्यापक के पद पर नियुक्त हुये और इसी महाविद्यालय से एसोसिएट प्रोफेसर के पद से सेवानिवृत भी। देश भर में महत्व्पूर्ण नाट्य निर्देशकों यथा सतीश आन्न्द, रवि बासवानी, राजा बुंदेला, सुभाष सहगल तथा अखिलेश अखिल द्वारा बार बार मंचन. अंवेषक तथा रंग बसंती बहु-चर्चित, बहु प्रशंसित अंवेषक का परिषद रंग मंडल द्वारा 2003 में, फिर इसी वर्ष संगीत नाटक अकादमी के रंग-स्वर्ण समारोह में शामिल और इसी नाटक से चंडीगढ़ में राष्ट्रीय नाट्य समारोह की शुरुआत अनेक नाटक दूरदर्शन एवं रेडियो पर प्रसारित अनेक रचनाओं का भारतीय एवं विदेशी भाषाओं में अनुवाद प्रकाशित प्रसारित तथा ये कई स्वय़ं सेवी संस्थाओं से सम्बद्ध हैं। 
## प्रकाशित रचनाएँ
### कविता संग्रह
*सवाल अब भी मौजूद है (1983), 
*आदिम आग (1988), 
*अंधेरे में देखना (1994), 
*इस तरह से (छ्ह लंबी कविताएं- 1997) 
*छवियां और छवियां (2005) — नचिकेता’स ओडिसी (अंग्रेज़ी में- 1989), 
*एक दूसरे से अलग (1981), 
*अलग अलग होने के बावजूद (1986) 
### नाटक
*अंवेषक (1992), 
*चार रुपांत (1992), 
*रंग-बसंती (1984), 
*मौत क्यों रात भर नहीं आती (1988),
### कथा साहित्य
*अनहद नाद (उपन्यास-1999), 
*अब तक (कहानी संग्रह-1978) 
### आलोचना
*रंग-चिंतन (1988), 
*समय के निशान (2003), 
*समय के सवाल (2005) 
### अन्य
*नौ लघु नाटक (1994), 
*नहीं कोई अंत (1988), 
*रास्ता इधर भी है (2002), 
*अंधेरे में (1987), 
*किस्सा तीन गुलाबों का (1991),
*पांच रंग नाटक (2002), 
*कोई और रास्ता तथा अन्य लघु नाटक (2008) 
*छू मंतर (बाल नाटक- 2004)
## सम्मान
*मैथिलीशरण गुप्त पुरस्कार,1970
*रंग बसंती पर साहित्य कला परिषद् द्वारा सर्वश्रेष्ठ नाट्यालेख पुरस्कार 1981
*अपनी अपनी भूमिका - शिक्षा मंत्रालय भारत सरकार द्वारा पुरस्कृत 1983
*आदिम आग, हिन्दी अकादमी, दिल्ली द्वारा पुरस्कृत 1989
*अनहद नाद, हिन्दी अकादमी, दिल्ली द्वारा पुरस्कृत 2001
*सौहार्द सम्मान, उत्तर प्रदेश हिंदी संस्थान, लखनऊ 2001
*राजभाषा सम्मान भारत सरकार 2001
*साहित्यकार सम्मान हिन्दी अकादमी, दिल्ली द्वारा पुरस्कृत 2005
*रोटरी राजभाषा सम्मान - 2010

## सन्दर्भ

## बाहरी कड़ियाँ
*प्रताप सहगल की व्यक्तिगत वेबसाईट

श्रेणी:हिन्दी साहित्य
श्रेणी:हिन्दी साहित्यकार
श्रेणी:हिन्दी गद्यकार
श्रेणी:हिन्दी कवि
श्रेणी:कवि
श्रेणी:लेखक
श्रेणी:हिन्दी लेखक
श्रेणी:1945 में जन्मे लोग
श्रेणी:जीवित लोग
टोरण्टो डिस्ट्रिक्ट स्कूल बोर्ड

**टोरण्टो डिस्ट्रिक्ट स्कूल बोर्ड** (), जिसे टीडीएसबी के संक्षिप्त नाम से भी जाना जाता है, टोरण्टो, ओंटारियो, कनाडा, के लिए अंग्रेज़ी-माध्यम का सार्वजनिक स्कूल बोर्ड है। अल्पसंख्यक समुदायों फ्रैंकोफ़ोन, अंग्रेजी कैथोलिक और फ्रांसीसी कैथोलिक के भी अपने स्वयं के सरकार द्वारा वित्त पोषित स्कूल बोर्ड और स्कूल हैं जो इसी क्षेत्र से संचालित होते हैं परन्तु वे टीडीएसबी से स्वतंत्र हैं। बोर्ड का मुख्यालय नॉर्थ यॉर्क में है। यह कनाडा का सबसे बड़ा तथा उत्तरी अमेरिका का चौथा सबसे बड़ा स्कूल बोर्ड है।

## बाहरी कड़ियाँ

* आधिकारिक वेबसाइट
* आधिकारिक वेबसाइट
* टोरण्टो बोर्ड ऑफ़ एड्युकेशन (पुरालेख)
श्रेणी:ओण्टारियो के स्कूल डिस्ट्रिक्ट
मानक मॉडल से परे भौतिकी

**मानक मॉडल से परे भौतिकी** () का तात्पर्य उस भौतिकी से है जो सैद्धांतिक विकास को समझने के लिए मानक मॉडल की अपूर्णता को दूर करे, यथा उत्क्रम समस्या, डार्क मैटर, ब्रह्मांडीय नियतांक समस्या, प्रबल आवेश-समता समस्या, न्यूट्रिनो दोलन आदि। अन्य समस्या मानक मॉडल के गणितीय ढ़ाँचे के साथ है – मानक मॉडल सामान्य आपेक्षिकता के संगत नहीं है। मानक मॉडल ज्ञात दिक्-काल में विचित्रता जैसे महाविस्फोट सिद्धांत और घटना क्षितिज में ब्लैक होल को समझाने में असमर्थ है।

## मानक मॉडल के साथ समस्या
कण भौतिकी में अब तक का सबसे सफल सिद्धांत मानक मॉडल अपने आप में परिपूर्ण नहीं है।

400px|thumbnail|right|मानक मॉडल के मूलभूत कण।
### प्रयोगिक प्रेक्षणों को समझाने में असफल
यहाँ प्राकृतिक रूप से पर्याप्त तथ्य उपलब्द्ध हैं जिनको मानक मॉडल समझाने में असफल रहा है।:
* *गुरुत्व*। मानक मॉडल गुरुत्वाकर्षण के विषय में कुछ नहीं कहता। इसके अतिरिक्त यह गुरुत्व के अब तक के सबसे सफल सिद्धांत सामान्य आपेक्षिकता के संगत नहीं है।
* *डार्क मैटर और डार्क ऊर्जा*। ब्रह्माण्डीय प्रेक्षणों में यह पाया गया है कि मानक मॉडल केवल 4% ऊर्जा के बारे में ही व्याख्या करता है। इसके अतिरिक्त 96% भाग जिसमें से 24% डार्क मैटर है जो अन्य पदार्थों के समान ही व्यवहार करता होगा और मानक मॉडल के साथ वो केवल दुर्बल अन्योंन्य क्रियाएं करता हो। इसी प्रकार अदृश्य ऊर्जा के सम्बंध में भी मानक मॉडल कुछ नहीं बताता।
* *न्यूट्रिनों द्रव्यमान*। मानक मॉडल के अनुसार न्यूट्रिनो द्रव्यमानरहित कण हैं। यद्दपि न्यूट्रिनों दोलन प्रयोगों से यह सिद्ध हो गया है कि न्यूट्रिनो द्रव्यमान रहित नहीं है।
* *द्रव्य/[[एंटीमैटर|प्रतिद्रव्य]] असमानता*। ब्रह्माण्ड का मुख्य रूप से द्रव्य (पदार्थ) से बना है। तथापि मानक मॉडल के अनुसार द्रव्य और प्रतिद्रव्य का निर्माण लगभग समान मात्रा में हुआ था।
* *बाबार प्रयोग द्वारा सुझावित मानक मॉडल के दोष*।
### सैद्धांतिक समस्या
* उत्क्रम समस्या
* प्रबल आवेश-समता समस्या।
## सर्वतत्व सिद्धांत

## सन्दर्भ

## बाहरी कड़ियाँ
*SLAC का मानक मॉडल सिद्धांत 
* साइंटिफिक अमेरिकन अप्रैल 2006 
* एलएचसी नैचर जुलाई 2007 
* स्वतंत्र प्रश्न 
* कार्य समूह - अनुसूची 
* लेस हूशेस सम्मेलन, ग्रीष्मकाल 2005 
श्रेणी:कण भौतिकी
श्रेणी:भौतिक विज्ञान में अनसुलझी पहेलियाँ
हवा में खड़ा मंदिर

thumb|300px|हवा में खड़ा मंदिर
**हवा में खड़ा मंदिर**, जिसे **हवा में मठ** या **शुआन खोंग सः** () उत्तरी चीन के शानसी प्रांत में हंग पहाड़ी की एक खड़ी चट्टान में (जमीन के तल से 75&nbsp;मीटर या 246&nbsp;फुट ऊपर) बनाया गया एक मंदिर है। इस मंदिर से निकटतम नगर ताथोंग है, जो इसके उत्तर-पश्चिम में 64.23&nbsp;किमी दूर है। ताथोंग में युनकांग गुफाओं के अलावा, हवा में खड़ा मंदिर ऐतिहासिक स्थलों और मुख्य पर्यटक आकर्षणों में से एक है। यह चीन में अब तक सुरक्षित एकमात्र बौद्ध, ताओ और कन्फ्युशियस धर्मों की मिश्रित शैली से बना अदभुत मंदिर है। इसकी संरचना चट्टानों में किए गए छेद में फिट ओक में रखे हुए के समान है। इसकी मुख्य सहायक संरचना अन्दर छिपी हुई है। दिसम्बर 2010 में *टाइम* पत्रिका ने इसे दुनिया की दस सबसे अजीब खतरनाक इमारतों में शामिल किया। 

## इतिहास
हंग पहाड़ी के इतिहास के अनुसार मूल मन्दिर का निर्माण लियाओ रान (了然) नामक एक भिक्षु द्वारा अकेले शुरू किया गया था। यह मंदिर 1600 वर्ष से भी अधिक पुराना है जिसका कई बार विस्तार और मरम्मत हो चुकी है।

## संरचना
चीन के सुरक्षित प्राचीन स्थापत्य कला निर्माणों में से यह मंदिर एक अत्यन्त अद्भुत निर्माण माना जाता है। यह मन्दिर घनी पहाड़ियों की घाटी में फैले एक छोटे से बेसिन में स्थित है। इस घाटी की दोनों तरफ़ 100&nbsp;मीटर की ऊँचाई वाली सीधी चट्टानें हैं और मंदिर चट्टान पर जमीन से 50&nbsp;मीटर की ऊंची सतह पर बना हुआ है, जो हवा में खड़ा हुआ दिखाई देता है। मंदिर के ऊपर पहाड़ी चट्टान का एक विशाल टुकड़ा बाहर की ओर आगे बढ़ा हुआ है, जिसे देखने पर ऐसा प्रतीत होता है कि जैसे वह अभी मंदिर पर गिर जाएगा। इस मंदिर में कुल-मिलाकर 40 से अधिक भवन व मंडप हैं। इसमें जाने के लिए लकड़ी के बने रास्ते से पैदल जाना पड़ता है जिस से पांव के दबाव से लकड़ी का रास्ता आवाज तो जरूर करता है, परन्तु चट्टान से सटा मंदिर जरा भी हिचकोले नहीं खाता हैं।

## दीर्घा
 
Image:Xuankongsi.jpg|झुलता हुआ मंदिर
File:Heng Shan Hanging Monastery Close view.jpg|निकट का दृश्य
File:Figure inside Hanging Monastery.jpg|मंदिर के अंदर एक प्रतिमा
Image:Thunder Hall.jpg|मंदिर की गरज हॉल


## सन्दर्भ

## बाहरी कड़ियाँ

*यात्रा के लिए मार्गदर्शक जानकारी

श्रेणी:बौद्ध मंदिर
श्रेणी:चीन के ऐतिहासिक स्थल
छिंग मिंग त्यौहार

**छिंगमिंग त्यौहार** (, हॉन्ग कॉन्गऔर मकाउ में **छिंग मिंग पर्व**) **शुद्ध चमक त्यौहार** या **साफ़ उज्ज्वल त्यौहार**, **पूर्वजों का दिन** या **कब्र सफाई का दिन** पारंपरिक चीनी त्यौंहार है जो चीनी कालदर्शक के अनुसार वसंत विषुव के 15वें दिन और ग्रेगोरी कैलेंडर के अनुसार 5 अप्रैल को मनाया जाता है। छींग मिंग त्यौहार के दिन चीनी लोग अपने दिवंगत लोगों की कब्रों पर या कब्रिस्तान जाकर उनको याद करते हैं और उनकी कब्रों को साफ़ करते हैं और उन पर फूल-मालाएं चढाते हैं। यह त्यौहार हान शी त्यौहार से उत्पन्न हुआ हैं। इसे ठंडे भोजन का दिन भी कहा जाता हैं। यह चिऐ ज थोए की याद में मनाया जाता हैं।

## पर्व का विकास
छींग मिंग की परंपरा 2,500 वर्षों से अधिक समय से चली आ रही है। इसकी उत्पत्ति का श्रेय ईसा पूर्व 732 में थांग सम्राट शुआनजोंग को दिया जाता है। कुछ किवदंतियों के अनुसार चीन में अमीर लोग अपने पूर्वजों के सम्मान में अनावश्यक और भड़कीले ढंग से पैसा खर्च करते थे। सम्राट शुआनजोंग ने ऐसे रिवाज़ पर लगाम लगाना चाहा और यह घोषणा की कि सिर्फ छींग मिंग के दौरान ही पूर्वजों की कब्रों पर औपचारिक रूप से सम्मान किया जाए। इस प्रकार इसका महत्व बढ़ता गया और आज यह चीनी संस्कृति का एक आधार बन गया जो प्राचीनकाल से जारी है। इस प्रकार यह त्यौहार लोगों का अपने पूर्वजों को श्रद्धांजलि देने का सबसे महत्वपूर्ण दिन है।

### शाब्दिक अर्थ
छींग मिंग त्यौहार चीन का परंपरागत त्यौहार हैं। चीनी अक्षर 清 (छींग) का अर्थ 'साफ़' एवं 明 (मिंग) का मतलब 'उज्ज्वल' होता है। इसी कारण इस पर्व को सामान्यतः भिन्न-भिन्न नामों से जाना जाता है।

### मुख्य क्षेत्र
छींग मिंग त्यौहार नियमित रूप से ताइवान, हॉन्ग कॉन्ग और मकाऊ में मनाया जाता है और इस दिन इन क्षेत्रों में संवैधानिक रूप से सार्वजनिक अवकाश घोषित किया जाता है। इसका अनुसरण करते हुए वर्ष 2008 में मुख्य-भूमि चीन में यह दिन राष्ट्रव्यापी सार्वजनिक अवकाश के रूप में घोषित किया गया।

## भारत से सम्बंध
भारत में हिन्दू धर्म के अनुयायी श्राद्ध पर्व मनाते हैं जिसमें पूर्वजों को याद किया जाता है ठीक उसी प्रकार चीन के लोग छिंग मिंग पर्व के दिन अपने पूर्वजों का स्मरण करते हैं। इस पर्व को मनाने के तरिके भारत में मनाये जाने वाले पर्व पितृ पक्ष से भिन्न है जिसका एक कारण दोनों देशों की जलवायु और खान-पान में अन्तर होना भी है। इस पर्व पर लोग पूजा-प्रार्थना कर लेने के उपरांत परिवार के सदस्य वरीयता क्रम से समाधि का तीन से लेकर चार चक्कर लगाते हैं। यह परंपरा भी भारतीय संस्कृति में मंदिरों और होलिका जलने के समय या लोहड़ी के समय देखी जा सकती है।

## चित्रकारी में

## सन्दर्भ

## बाहरी कड़ियाँ
* छिंग मिंग उत्सव
* शुद्ध चमक त्यौहार - छिंग मिंग

श्रेणी:चीन की संस्कृति
बेरिऑन संख्या

कण भौतिकी में **बेरिऑन संख्या** निकाय की लगभग संरक्षित क्वान्टम संख्या है।
::B = \frac{1}{3}\left(n_\text{q} - n_\bar{\text{q}}\right), 
जहाँ *n*q क्वार्क की एक संख्या है और *n* प्रतिक्वार्क की एक संख्या है। बेरिऑनों (तीन क्वार्क) की बेरिऑन संख्या +1, मेसॉनों (एक क्वार्क, एक प्रतिक्वार्क) की बेरिऑन संख्या 0 (शून्य) और प्रतिबेरिऑनों (तीन प्रतिक्वार्क) की बेरिऑन संख्या &minus;1 होती है। इतर हैड्रॉन जैसे पेन्टाक्वार्क (चार क्वार्क, एक प्रति क्वार्क) और चतुष्क्वार्क (दो क्वार्क, दो प्रतिक्वार्क) को भी उनकी बेरिऑन संख्या के आधार पर बेरिऑनों एवं मेसॉनों के रूप में वर्गीकृत किया जाता है।

## बेरिऑन संख्या बनाम क्वार्क संख्या

क्वार्क के पास केवल विद्युत आवेश ही नहीं होता, बल्कि अतिरिक्त कलर आवेश एवं दुर्बल समभारिक प्रचक्रण जैसे आवेश भी रखता है। कलर परिरोध परिकल्पना के कारण एक हेड्रॉन नैज कलर आवेश नहीं रख सकता; अर्थात किसी भी कण का कुल कलर आवेश शून्य (श्वेत) होना चाहिए। एक क्वार्क तीन तरह के कलर आवेश रख सकता है: "लाल", "हरा" और "नीला"। (ध्यान रहे ये कलर आवेश सामान्य वर्णों से किसी तरह का कोई संबंध नहीं रखते।)

एक सामान्य हैड्रॉन के लिए केवल श्वेत वर्ण सम्भव है जो निम्न तीन विधियों से प्राप्त किया जा सकता है:
*एक क्वार्क जिसका एक वर्ण है समान प्रतिक्वार्क जिसका कलर-आवेश प्रतिवर्ण है, एक मेसॉन का निर्माण कर सकते हैं जिसकी बेरिऑन संख्या शून्य (0) होती है।
*तीन क्वार्क जिनका वर्ण भिन्न है मिलकर एक बेरिऑन का निर्माण कर सकते हैं जिसकी बेरिऑन संख्या +1 होगी।
*तीन प्रतिक्वार्क मिलकर एक प्रतिक्वार्क का निर्माण करें जिसकी बेरिऑन संख्या &minus;1 है।

बेरिऑन संख्या बहुत पूर्व ही परिभाषित की जा चुकी थी और क्वार्क मॉडल से पहले ही स्थापित किया जा चुका था, अतः परिभाषा बदलने के बजाय कण भौतिक विज्ञानीयों ने सामान्य रूप से सभी क्वार्कों को एक तिहाई बेरिऑन संख्या आवंटित की गई।

## क्वार्करहित कण
क्वार्करहित कण अर्थात जिन कणों का निर्माण क्वार्कों से मिलकर नहीं बना होता उनकी बेरिऑन संख्या शून्य होती है। इस तरह के कण लेप्टॉन (इलेक्ट्रॉन, म्यूऑन, टाऊ और इनके न्यूट्रिनो सहित) और गेज बोसॉन (फोटोन, W व Z बोसॉन और ग्लुओन); या परिकल्पित कण ग्रेविटोन हैं।

## संरक्षण

बेरिऑन संख्या मानक मॉडल की लगभग सभी क्रियाओं में संरक्षित रहती है। 'संरक्षित' का अर्थ क्रिया पूर्व कणों की कुल बेरिऑन संख्या उअर परिणामी कणों की कुल बेरिऑन संख्या के समान होने से है। इसका एक अपवाद काइरल विषमता है। 

## ये भी देखें
*लेप्टॉन संख्या
*फ्लेवर
*समभारिक प्रचक्रण
*हाइपर आवेश
*प्रोटॉन क्षय
*''B'' − ''L''

## सन्दर्भ

## बाहरी कड़ियाँ
श्रेणी:संरक्षण नियम
श्रेणी:कण भौतिकी
श्रेणी:लेप्टॉन संख्या
श्रेणी:नाभिकीय भौतिकी
श्रेणी:क्वार्क
श्रेणी:मानक मॉडल
श्रेणी:फ्लेवर क्वांटम संख्या
गोजाल

**गोजाल** (, Gojal) पाक-अधिकृत कश्मीर के गिलगित-बलतिस्तान क्षेत्र के हुन्ज़ा-नगर ज़िले की एक तहसील है। क्षेत्रफल के हिसाब से यह गिलगित-बलतिस्तान की सबसे बड़ी तहसील भी है। गोजाल में कई बड़ी व छोटी वादियाँ हैं जो दक्षिण में हुन्ज़ा क्षेत्र से, पश्चिमोत्तर में अफ़ग़ानिस्तान के वाख़ान गलियारे से और पूर्वोत्तर में चीन द्वारा नियंत्रित शिंजियांग क्षेत्र से लगती हैं। शिमशाल, मिस्गर और चिपुरसान की वादियों को छोड़कर गोजाल तहसील के बाक़ी सभी गाँव ख़ुंजराब दर्रे से उतरने के बाद काराकोरम राजमार्ग से देखे जा सकते हैं। गोजाल के अधिकतर लोग वाख़ी भाषा बोलते हैं। काराकोरम राजमार्ग से चीन-नियंत्रित इलाक़े में दाख़िल होते हुए सोस्त अंतिम पाकिस्तानी चौकी है और यह भी गोजाल तहसील में आता है।

## इन्हें भी देखें
* हुन्ज़ा-नगर ज़िला
* शिमशाल

## सन्दर्भ

श्रेणी:हुन्ज़ा-नगर ज़िला
श्रेणी:गिलगित-बल्तिस्तान
श्रेणी:पाकिस्तान प्रशासित कश्मीर
श्रेणी:गिलगित-बल्तिस्तान की घाटियाँ
गुलमित

**गुलमित** (, Gulmit) पाक-अधिकृत कश्मीर के गिलगित-बलतिस्तान क्षेत्र के हुन्ज़ा-नगर ज़िले की गोजाल तहसील में स्थित एक बस्ती है जो उस तहसील की राजधानी भी है। यह २,४०८ मीटर (७,५०० फ़ुट) की ऊँचाई पर काराकोरम पर्वतमाला में बसा हुआ है। गुलमित में वाख़ी भाषा बोलने वाले लगभग २,५०० लोग रहते हैं जो शिया धर्म की इस्माइली शाखा के अनुयायी हैं। वाख़ी में 'गुलमित' का मतलब 'गुलों (फूलों) की वादी' है। यह बस्ती हुन्ज़ा नदी के किनारे स्थित है।

## सम्बन्धित चित्र

File:Gulmit village in the Passu Cones.jpg|गुलमित गाँव


## इन्हें भी देखें
* हुन्ज़ा-नगर ज़िला

## सन्दर्भ

श्रेणी:पाकिस्तान प्रशासित कश्मीर
श्रेणी:हुन्ज़ा-नगर ज़िला
श्रेणी:गिलगित-बल्तिस्तान
सोस्त

**सोस्त** या **सूस्त** या **सुस्त** (, Sost या Sust) पाक-अधिकृत कश्मीर के गिलगित-बलतिस्तान क्षेत्र के हुन्ज़ा-नगर ज़िले की गोजाल तहसील का एक गाँव है। काराकोरम राजमार्ग से चीन-नियंत्रित इलाक़े में दाख़िल होते हुए सोस्त अंतिम पाकिस्तानी चौकी है। सोस्त से आगे ख़ुंजराब दर्रा आता है जिसके बाद चीन का शिंजियांग राज्य है। सरहद के पार चीनी क्षेत्र की पहली बस्ती ताशक़ूरग़ान​ है।

## सम्बन्धित चित्र

File:Sost port gilgit.jpg|चीन-पाकिस्तान व्यापार के लिए बना अड्डा
File:Sost dry port.jpg|सरहद पर व्यापारिक अड्डा
File:2007 08 21 China Pakistan Karakoram Highway Khunjerab Pass IMG 7341.jpg|सोस्त से आगे ख़ुंजराब दर्रे पर चीन की सरहद


## इन्हें भी देखें
* हुन्ज़ा-नगर ज़िला

## सन्दर्भ

श्रेणी:पाकिस्तान प्रशासित कश्मीर
श्रेणी:हुन्ज़ा-नगर ज़िला
श्रेणी:गिलगित-बल्तिस्तान
अलियाबाद

**अलियाबाद** (, Aliabad) पाक-अधिकृत कश्मीर के गिलगित-बलतिस्तान क्षेत्र के हुन्ज़ा-नगर ज़िले की राजधानी और प्रमुख आर्थिक केन्द्र है। यह हुन्ज़ा नदी की घाटी में उसी नदी की दो शाखाओं के बीच बसा हुआ है। मई २०१० में सरकारी अफ़सरों ने चेतावनी जारी करी की यह शहर पास की अत्ताबाद झील द्वारा डुबोए जाने के ख़तरे में है। पाकिस्तान को चीन से जोड़ने वाला काराकोरम राजमार्ग अलियाबाद से गुज़रकर निकलता है। स्थानीय लोग बुरुशस्की भाषा बोलते हैं और यहाँ उसकी एक विशेष उपभाषा प्रचलित है।

## इन्हें भी देखें
* हुन्ज़ा-नगर ज़िला

## सन्दर्भ

श्रेणी:हुन्ज़ा-नगर ज़िला
श्रेणी:गिलगित-बल्तिस्तान
श्रेणी:पाकिस्तान प्रशासित कश्मीर
संरक्षण नियम

भौतिक विज्ञान में संरक्षण नियम किसी विलगीत भौतिक निकाय का विशिष्ट मापन योग्य गुणधर्म निकाय में विकास अथवा समय के साथ परिवर्तित नहीं होता।

## पूर्ण संरक्षण नियम
ये नियम प्रत्येक अवस्था में और हर समय लागू होते हैं:
* द्रव्यमान ऊर्जा संरक्षण 
* संवेग संरक्षण का नियम
* कोणीय संवेग संरक्षण का नियम
* आवेश संरक्षण का नियम
* कलर आवेश अथवा वर्ण आवेश का नियम
* दुर्बल समभारिक प्रचक्रण संरक्षण का नियम
* प्रायिकता धारा संरक्षण का नियम
* आवेश-समता-समय सममिति
* लोरेन्ट्स सममिति
## अर्ध संरक्षित नियम
ये नियम सामान्य अवस्था में संरक्षित रहते हैं लेकिन कुछ विशिष्ट शुक्ष्म अवस्थाओं में संरक्षित नहीं रहते।
* द्रव्यमान संरक्षण का नियम (केवल अनापेक्षिक गतियों पर लागू, जहाँ नाभिकीय अभिक्रिया न हो)
* बेरिऑन संख्या संरक्षण का नियम (काइरल विषमता देखें)
* लेप्टॉन संख्या संरक्षण का नियम (मानक मॉडल)
* फ्लेवर संरक्षण का नियम (दुर्बल अन्योन्य क्रिया में नहीं)
* समता संरक्षण का नियम 
* आवेश संयुग्मन में निश्चरता
* समय उत्क्रमण की निश्चरता
* आवेश-समता सममिति
## ये भी देखें
* आवेश संरक्षण
* मात्रा संरक्षण
* सांतत्य समीकरण
* नोथेर-प्रमेय
* भौतिकी दर्शन
* सममिति (भौतिकी)
## सन्दर्भ
* Victor J. Stenger, 2000. *Timeless Reality: Symmetry, Simplicity, and Multiple Universes*. Buffalo NY: Prometheus Books. Chpt. 12 is a gentle introduction to symmetry, invariance, and conservation laws.
## बह्य सूत्र
* संरक्षण नियमों पर ऑनलाइन सामग्री 

श्रेणी:सममिति
श्रेणी:संरक्षण नियम
श्रेणी:भौतिक अवधारणा
श्रेणी:भौतिक निकाय
श्रेणी:वैज्ञानिक नियम
इश्कोमन

**इश्कोमन** या **इश्कुमन** (, Ishkoman) पाक-अधिकृत कश्मीर के गिलगित-बलतिस्तान क्षेत्र के ग़िज़र ज़िले की एक घाटी है। प्रशासनिक दृष्टि से यह ग़िज़र ज़िले की एक तहसील है। इस तहसील की ऊँचाई ७,००० से १२,००० फ़ुट (२,१०० से ३,७०० मीटर) के बीच है और यह हिन्दु कुश पर्वतों की हिन्दु राज शाखा और काराकोरम पर्वतों के मिलन क्षेत्र में गिलगित से १४० किमी दूर स्थित है।

## इन्हें भी देखें
* यासीन वादी
* ग़िज़र ज़िला

## सन्दर्भ


श्रेणी:ग़िज़र​ ज़िला
श्रेणी:गिलगित-बल्तिस्तान
श्रेणी:पाकिस्तान प्रशासित कश्मीर
श्रेणी:गिलगित-बल्तिस्तान की घाटियाँ
यासीन वादी

**यासीन** (, Yasin) या **वोरशीगूम** (, Worshigum ) पाक-अधिकृत कश्मीर के गिलगित-बलतिस्तान क्षेत्र के ग़िज़र ज़िले की एक घाटी है। प्रशासनिक दृष्टि से यह ग़िज़र ज़िले की एक तहसील भी है। यासीन वादी हिन्दु कुश पर्वतों में स्थित है और यहाँ से पूर्व में इश्कोमन वादी पहुँचने के लिए असम्बर दर्रे नामक एक पर्वतीय दर्रे से गुज़रना पड़ता है।

## लोग और भाषा
यासीन के अधिकतर लोग बुरूशसकी बोलते हैं, हालांकि खोवार बोलने वालों का अल्पसंख्यक समुदाय भी यहाँ रहता है। स्थानीय निवासी धार्मिक दृष्टि से ज़्यादातर शिया इस्लाम की इस्माइली शाखा के अनुयायी हैं।

## दर्रे
इश्कोमन जाने वाले असम्बर दर्रे के अलावा भी कई दर्रे यासीन को अन्य स्थानों से जोड़ते हैं। दरकोट दर्रा यासीन से बरोग़िल दर्रे का रास्ता देता है जहाँ से गुज़रकर आगे ख़ैबर-पख़्तूनख़्वा प्रान्त के चित्राल क्षेत्र और अफ़ग़ानिस्तान के वाख़ान गलियारे के मार्ग निकलते हैं। थोई दर्रा यासीन से चित्राल ज़िले की यरख़ुन नदी घाटी में स्थित गज़ीन बस्ती का रास्ता प्रदान करता है। इतिहास में दरकोट दर्रा आमू दरिया क्षेत्र से सिन्धु नदी क्षेत्र तक आने-जाने का सबसे छोटा मार्ग हुआ करता था। १९वीं सदी में जब भारतीय उपमहाद्वीप पर ब्रिटिश राज था और मध्य एशिया में रूसी साम्राज्य का ज़ोर था तो भारत के अंग्रेज़ हुकुमरानों को यह डर था कि रूसी सेना कभी यासीन का मार्ग लेकर भारत पर क़ब्ज़ा करने की कोशिश कर सकती है। इसलिए उन्होनें अफ़ग़ानिस्तान को वाख़ान क्षेत्र पर अपना अधिकार जमा लेने के लिये उकसाया ताकि रूसी क्षेत्र और भारतीय क्षेत्र में सीधा सम्पर्क न हो।

## इन्हें भी देखें
* ग़िज़र ज़िला

## सन्दर्भ

श्रेणी:ग़िज़र​ ज़िला
श्रेणी:गिलगित-बल्तिस्तान
श्रेणी:पाकिस्तान प्रशासित कश्मीर
श्रेणी:गिलगित-बल्तिस्तान की घाटियाँ
पुनियाल

::*अगर आप भारत के उत्तराखंड राज्य की बाराकोट तहसील में स्थित इसी नाम के गाँव पर जानकारी ढूंढ रहें हैं, तो [[पुनियाल, बाराकोट तहसील]] वाला लेख देखें*

**पुनियाल** या **पूनयाल** (, Punial या Punyal) पाक-अधिकृत कश्मीर के गिलगित-बलतिस्तान क्षेत्र के ग़िज़र ज़िले की एक घाटी है। प्रशासनिक दृष्टि से यह ग़िज़र ज़िले की एक तहसील है। इसका प्रशासनिक मुख्यालय गाहकूच है, जो ग़िज़र ज़िले की राजधानी भी है। पुनियाल वादी की ऊँचाई ५,००० से ९,००० फ़ुट के बीच में है और यह कई पर्यटकों को आकर्षित करती है। पहले ज़माने में यह एक रियासत हुआ करती थी इसलिए इसे कभी-कभी आज भी 'पुनियाल रियासत' या 'पुनियाल जागीर' बुला दिया जाता है।

## लोग
पुनियाल के अधिकतर लोग शीना भाषा बोलने वाले शिया मुस्लिम हैं जो इस्माइली शाखा से सम्बन्ध रखते हैं। इस क्षेत्र पर कभी चित्राल के राजा का क़ब्ज़ा हो गया था और तब यहाँ कुछ सुन्नी परिवार भी आ गए थे जो राजपूत समुदाय के हैं। शिया और सुन्नी अलग-अलग क़ब्रिस्तानों का प्रयोग करते हैं।

## इन्हें भी देखें
* यासीन वादी
* ग़िज़र ज़िला

## सन्दर्भ

श्रेणी:पाकिस्तान प्रशासित कश्मीर
श्रेणी:ग़िज़र​ ज़िला
श्रेणी:गिलगित-बल्तिस्तान
गाहकूच

**गाहकूच** (, Gahkuch) पाकिस्तान प्रशासित कश्मीर के गिलगित-बलतिस्तान क्षेत्र के ग़िज़र ज़िले की पुनियाल तहसील में स्थित एक बस्ती है। यह ग़िज़र ज़िले की प्रशासनिक राजधानी भी है। गाहकूच गिलगित से ७२ किमी दूर स्थित है। यह इश्कोमन वादी के मुख पर स्थित है लेकिन प्रशासनिक रूप से उस तहसील में नहीं आता।

## इन्हें भी देखें
* ग़िज़र ज़िला

## सन्दर्भ

श्रेणी:ग़िज़र​ ज़िला
श्रेणी:पाकिस्तान प्रशासित कश्मीर
श्रेणी:गिलगित-बल्तिस्तान
२०१२ यूईएफए चैंपियंस लीग फाइनल

**२०१२ के यूईएफए चैंपियंस लीग फाइनल** म्यूनिख में एलियांज एरीना, जर्मनी में जर्मनी के बेयर्न म्यूनिख और इंग्लैंड के चेल्सिया के बीच 19 मई 2012 शनिवार, को हुई थी जो एक फुटबॉल मैच था. मैच यूईएफए चैंपियंस लीग, यूरोप के प्रमुख क्लब फुटबॉल टूर्नामेंट का 2011-12 सत्र के विजेता का फैसला करने के लिए था. बेयर्न सबसे हाल ही में 2010 में खोने, प्रतियोगिता के फाइनल में उनके नौवें उपस्थिति बनाने जीत चार होने और चार हार गए थे. चेल्सी 2008 में अपने पिछले खो दिया है, अपने दूसरे फाइनल में दिखाई दे रहे थे.

चेल्सी पेनाल्टी शूट आउट पर मैच जीता 4-3. इस प्रकार यूरोपीय खिताब जीतने वाले पांचवें अंग्रेजी क्लब बन गया.

## फाइनल के लिए मार्ग

## मैच विस्तार

## सन्दर्भ

## बाहरी कड़ियाँ
* यूईएफए.कॉम
* आधिकारिक वेबसाइट
*2011–12 UEFA Champions League, UEFA.com
*2012 final: Fußball Arena München, UEFA.com

श्रेणी:फुटबॉल
पोठोहारी भाषा

**पोठोहारी** ( *पोठवारी*) पंजाबी भाषा की एक पश्चिम-क्षेत्रीय उपभाषा है। यह पोठोहार के पठारी इलाक़े की मातृबोली है और पाक-अधिकृत कश्मीर के कुछ भागों में भी बोली जाती है। हालांकि पोठोहारी और पंजाबी की मानक उपभाषा (जिसे 'माझी' कहते हैं) एक-दूसरे को लगभग पूरी तरह समझ सकते हैं, कुछ पोठोहारी वक्ताओं ने पाकिस्तान में पोठोहारी को अलग भाषा घोषित करवाने का अभियान चलाया है। रावलपिंडी जैसे कई शहर पोठोहार में स्थित हैं और भारत के भी कई पंजाबी परिवारों की मातृभाषा पोठोहारी है। मसलन करतार सिंह दुग्गल, जो ऑल इंडिया रेडियो के निर्देशक भी रहे थे, पोठोहारी मातृभाषी थे।

## इन्हें भी देखें
*पोठोहार
*पंजाबी भाषा

## बाहरी जोड़
## सन्दर्भ


श्रेणी:पंजाबी भाषा
श्रेणी:हिन्द-आर्य भाषाएँ
श्रेणी:पंजाबी उपभाषाएँ
लहन्दा भाषाएँ

**लहन्दा** (, ਲਹੰਦਾ) या **लाहन्दा** (, ਲਾਹੰਦਾ) पंजाबी भाषा की पश्चिमी उपभाषाओं के समूह को कहा जाता है। पंजाबी में 'लहन्दा' शब्द का मतलब 'पश्चिम' होता है, जिस से इन भाषाओं का यह नाम पड़ा है - तुलना के लिए हिन्दी की पूर्वी उपभाषाओं को पारम्परिक रूप से अक्सर 'पूरबिया' कहा जाता है। लहन्दा समूह में हिन्दको, पोठोहारी और सराईकी जैसी कई उपभाषाएँ शामिल हैं। सराईकी जैसी दक्षिणी लहन्दा भाषाओं में कुछ सिन्धी भाषा से मिलते-जुलते लक्षण हैं जबकि हिन्दको जैसी उत्तरी लहन्दा भाषाओं में दार्दी भाषाओं से कुछ मिलती-जुलती चीज़ें मिलती हैं।

## इन्हें भी देखें
*हिन्दको भाषा
*सराईकी भाषा
*पोठोहारी भाषा

## बाहरी जोड़
*चन्न परदेसी <small>()</small>, यूट्यूब पर पोठोहारी नाटक, अंग्रेज़ी उपशीर्षकों के साथ

## सन्दर्भ


श्रेणी:पंजाबी भाषा
श्रेणी:हिन्द-आर्य भाषाएँ
श्रेणी:पंजाबी उपभाषाएँ
दरकोट दर्रा

**दरकोट दर्रा** (Darkot Pass), जो **दरकूट दर्रा** भी कहलाता है, हिन्दु कुश पर्वतों की हिन्दु राज शृंखला का एक पहाड़ी दर्रा है जो पाकिस्तान के ख़ैबर-पख़्तूनख़्वा प्रान्त के चित्राल ज़िले की बरोग़िल वादी को पाक अधिकृत कश्मीर के गिलगित-बल्तिस्तान क्षेत्र के ग़िज़र ज़िले की रावत वादी से जोड़ता है। भौगोलिक दृष्टि से यह यरख़ुन नदी घाटी क्षेत्र को यासीन घाटी क्षेत्र से जोड़ता है।

## विवरण
दरकोट दर्रा ग़िज़र ज़िले के सबसे ऊँचे पर्वत, कोयो ज़ुम, से १० मील पूर्व में है। चित्राल ज़िले और गिलगित-बल्तिस्तान के बीच की सरहद दरकोट हिमानी (ग्लेशियर) में स्थित इस दर्रे से गुज़रती है। यहाँ से ८ मील दक्षिण में ग़िज़र नदी के किनारे बसा हुआ दरकोट गाँव है। चित्राल शहर दर्रे से पूर्वोत्तर में है। १० मील पश्चिमोत्तर में चिल्मराबाद गाँव है जो बरोग़िल दर्रे से सिर्फ़ १ मील दक्षिण में पड़ता है।

## इन्हें भी देखें
*ग़िज़र ज़िला
*गिलगित-बल्तिस्तान

## सन्दर्भ


श्रेणी:पाकिस्तान के पहाड़ी दर्रे
श्रेणी:गिलगित-बल्तिस्तान
श्रेणी:ग़िज़र​ ज़िला
शिप ऑफ थीसियस (फ़िल्म)

***शिप ऑफ़ थीसियस*** आनंद गांधी द्वारा निर्देशित एवं अभिनेता सोहम शाह द्वारा निर्मित 2013 की भारतीय ड्रामा फ़िल्म है। फ़िल्म में मुख्यतः "पहचान, न्याय, सौंदर्य, एक प्रयोगात्मक फोटोग्राफर की कहानियों के माध्यम से अर्थ और मौत, एक बीमार भिक्षु तथा एक उद्यमी शेयर दलाल के प्रश्न" का पता लगाने की कोशिश की गई है; ये अभिनय आदिया अल-ख़शेफ़, नीरज काबी सोहम शाह ने किया है। 

अप्रैल 2014 में 61वें राष्ट्रीय फिल्म पुरस्कारों में इस फिल्म को सर्वश्रेष्ठ फिल्म का पुरस्कार मिला।
## पटकथा
यदि एक जहाज़ की मरम्मत के दौरान उसके सभी पुर्ज़े बदल दिए जाएँ तो क्या वह जहाज़ असली बचता है या फिर कुछ और हो जाता है? इसी विरोधाभास के फ़लसफ़े की बात पर ये फिल्म है। इस फ़िल्म में तीन किरदारों की कहानी है जिन्हें अंग-दान के ज़रिए एक नया जीवन मिला है लेकिन उसके बाद ही उनकी स्वयं से लड़ाई शुरू होती है।
## कलाकार

## सन्दर्भ

## बाहरी कड़ियाँ

* 
* 
*

श्रेणी:2013 में बनी हिन्दी फ़िल्म
बरोग़िल दर्रा

**बरोग़िल** (Baroghil, ) या **बोरोग़िल** या **ब्रोग़िल** या **ब्रोग़ोल** (Broghol, ) हिन्दु कुश पर्वतमाला में स्थित एक पहाड़ी दर्रा है जो पाकिस्तान के ख़ैबर-पख़्तूनख़्वा प्रान्त के चित्राल क्षेत्र की मस्तुज वादी को अफ़ग़ानिस्तान के वाख़ान गलियारे से जोड़ता है। अन्य क्षेत्रीय दर्रों की तुलना में इसकी ऊँचाई कम है। साल में तीन महीने बर्फ़ग्रस्त होने से यह बन्द रहता है लेकिन बाक़ी के नौ महीने खुला होता है। यहाँ के स्थानीय निवासी वाख़ी और किर्गिज़ हैं। अफ़ग़ानिस्तान की तरफ़ बरोग़िल दर्रे के चरणों में बसे गाँव का नाम सरहद (या 'सरहद-ए-ब्रोग़िल') है। यहाँ १२,००० फ़ुट की औसत ऊँचाई पर स्थित एक आसान ढलान वाला ऊँचा मैदानी इलाक़ा है जिसे 'दश्त-ए-बरोग़िल' कहा जाता है और जिसका प्रयोग स्थानीय निवासी मवेशी चराने के लिए करते हैं।

## नाम का उच्चारण
'बरोग़िल' में 'ग़' अक्षर के उच्चारण पर ध्यान दें क्योंकि यह बिना बिन्दु वाले 'ग' से ज़रा भिन्न है। इसका उच्चारण 'ग़लती' और 'ग़रीब' शब्दों के 'ग़' से मिलता है।

## इतिहास में
इतिहास में दरकोट दर्रा आमू दरिया क्षेत्र से सिन्धु नदी क्षेत्र तक आने-जाने का सबसे छोटा मार्ग हुआ करता था। १९वीं सदी में जब भारतीय उपमहाद्वीप पर ब्रिटिश राज था और मध्य एशिया में रूसी साम्राज्य का ज़ोर था तो भारत के अंग्रेज़़ हुकुमरानों को यह डर था कि रूसी सेना कभी यासीन का मार्ग लेकर भारत पर क़ब्ज़ा करने की कोशिश कर सकती है। इसलिए उन्होनें अफ़ग़ानिस्तान को वाख़ान क्षेत्र पर अपना अधिकार जमा लेने के लिये उकसाया ताकि रूसी क्षेत्र और भारतीय क्षेत्र में सीधा सम्पर्क न हो।

## इन्हें भी देखें
*वाख़ान गलियारा
*चित्राल ज़िला

## सन्दर्भ


श्रेणी:पाकिस्तान के पहाड़ी दर्रे
श्रेणी:अफ़्गानिस्तान के पहाड़ी दर्रे
श्रेणी:वाख़ान